
S-a mai spus, îndrăznesc să afirm din prezumție, că limba română 
este incompatibilă cu muzica gregoriană, deoarece accentele lexicale 
nu cad pe accente muzicale. Dimpotrivă! Muzica gregoriană este con- 
struită pe structurile limbii latine. Or, cine poate nega că limba română, 
dintre toate limbile neolatine, este cea mai fidelă limbii mamă din care 
îşi are originea? Ca atare, gregoriana cea mai frumoasă şi cea mai 
corectă numai în limba română se poate asculta. Din cele auzite până 
acum, oare nu se poate intui că limba română are vocația de a duce mai 
departe, peste secole, comoara cântului gregorian izgonit, pe nedrept, 
din Biserică împreună cu limba latină? 

Şi când ne gândim la tezaurul de peste 5000 de imnuri pe care le are 
Biserica, imnuri dintre care atâtea sunt cântate de cântul gregorian! 
Apoi Secvenţele, dar şi Introit-urile de la sfintele Liturghii din sărbători, 
antifoanele majore din novena Crăciunului, minunatele cântări din 
Săptămâna Sfântă, preconiul pascal etc., adevărate capodopere, tezaur 
sortit pieirii din cauza înțelegerii şi aplicării greşite a reformei liturgice 
operate de conciliu, care a declarat că limba Bisericii rămâne limba 
latină, iar muzica Bisericii rămâne cântul gregorian, limbă şi cânt care 
nu exclud nici limba vulgului, nici alte genuri de muzică religioasă. 

Mă opresc aici, lăsând ca fiecare să reflecteze asupra celor auzite şi, 
eventual, să devină conştient că noi, românii, avem o vocaţie sfântă, 
din acest punct de vedere, vocație pe care nu avem voie s-o trădăm. 

Vă mulțumesc! 


Pr. Dumitru Patraşcu, paroh şi decan de Suceava 


Apostolatul: qui manet in me et ego in eo, hic fert fructum multum 
(In 15,5). 

Ni se relatează în Evanghelia după sfântul Matei (27,45) că, în 
momentul cînd Mântuitorul răstignit pe cruce a murit, „s-a făcut întu- 
neric pe tot pământul”. 

Ce realitate înspăimântătoare! Când Cristos moare, e întuneric. Unde 
nu este Cristos, e întuneric. Unde e alungat Cristos e întuneric. In viața 
omului în care nu este Cristos e întuneric. 

Noi, preoții şi apostolii, suntem atât de legați de Cristos cum sufle- 
tul este unit cu trupul nostru. Avem o răspundere atât de mare în fața 
lui Dumnezeu, a Bisericii şi a lumii, încât putem afirma cu toată certi- 
tudinea că lumina, sfințenia şi mântuirea oamenilor depind de doi 
factori: Dumnezeu şi preoții săi. 

„Voi sunteţi sarea pământului... Voi sunteți lumina lumii” (Mt 5,13-14). 

Ştim că întunericul se va ridica, lumina evangheliei va străluci mai 
vie dacă orice preot al lui Cristos va fi o adevărată lumină în Domnul. 
De conştiinciozitatea şi sfințenia preotului depind acceptarea sau respin- 
gerea lui Cristos în sufletele oamenilor. 

Trăim într-o lume în permanentă şi accelerată schimbare. O vedem 
cu ochii, îi simțim pulsul ridicat, o urmărim pas cu pas, zi de zi. Unde 

vor ajunge aceşti oameni? Ce caută? Spre ce se îndreaptă cu atâta 
viteză? Ce urmăresc?... Foarte greu de spus. Dificil de a prevedea. Nesi- 
gură orice afirmație. 

Dar în această lume, aşa cum este ea, suntem şi noi, preoții, şi mai 
presus de toate apostolii. Apostol, în cel mai serios şi responsabil sens. 
Apostol, în toată plinătatea şi originea divină. Acest extraordinar cuvânt, 
Scrisoarea către Evrei îl aplică lui Isus, „apostolul şi marele preot al 
mărturisirii noastre” (Evr 3,1). Căci singur Isus este, prin excelență, 
„trimisul Tatălui”, iar noi avem puterea prin el. Misiunea noastră, ase- 
menea lui Cristos, este în lume, între oameni. Pentru lumea de azi, 
trebuie să corespundă apostolul de azi. 

Stilul apostolatului pe care-l doreşte astăzi Duhul Sfânt a fost trasat 
de Conciliul al II-lea din Vatican. Sfântul Părinte loan al XXIII-lea, 
venind pe scaunul apostolic şi aruncând o privire asupra lumii de azi, 
nu i-a fost greu să constate calităţile şi şubrezeniile omului modern. 
Inspirat de Duhul Sfânt, a instituit Conciliul al II-lea din Vatican. A 
voit să aşeze adevărurile creştine într-o lumină nouă, pentru a cores- 
punde problemelor omului de azi. Dacă nu se corespunde la acest nou 
har, la această acţiune a Duhului Sfânt, se produce o tensiune atât între 
preoți, cât şi între credincioşi. Noi suntem cei care formăm istoria 
Bisericii cu ajutorul lui Dumnezeu şi a sosit timpul să transformăm 
acest nou stil în realitate. „Biserica numai atunci se va regăsi şi înnoi 
când se va îndrepta către lume şi va intra în dialog cu societatea”, 
spunea cardinalul Montini. 

La noi în dieceză, aplicarea conciliului a fost foarte anevoioasă din 
cauze multiple. Era perioada comunistă, totul trebuia controlat şi 
aprobat de departamentul cultelor, lipsa mijloacelor de informaţie, con- 
servatorismul preoţilor şi chiar al ierarhiei, diferitele curente pro şi 
contra care circulau prin Occident şi ajungeau la noi într-un mod şi 
mai eronat. 

Totuşi, ştiam că ceva trebuie înnoit, trebuie schimbat, trebuie să 
lucrăm cu mai multă dăruire pentru suflete, pentru mântuire, să-i înțe- 
legem şi să le explicăm mai mult oamenilor, arătându-le icoana perpetuă 
a lui Cristos care este viu, şi nu static, şi trăieşte permanent cu lumea 
de azi pe care o iubeşte şi vrea s-o mântuiască. Convertirea, nota 
dominantă a evangheliei, presupune permanenta schimbare, îmbună- 
tățire, perfecțiune personală şi o activitate permanentă pentru viața 
creştină. 

Din activitatea pastorală de 40 de ani de preoţie aş putea consemna 
câteva repere absolut necesare pentru o viață creştină autentică şi pentru 
a traduce ecleziologia Conciliului al II-lea din Vatican în viața pastorală. 

1. Euharistia, care trebuie să devină izvorul şi culmea întregii evan- 
ghelizări, pentru că în ea se află „tot binele spiritual al Bisericii” (PO 5). 
Sfânta Liturghie bine pregătită, cu explicarea textelor liturgice la credin- 
cioşi pentru o trăire mai intensă care poate să ajungă chiar la o mică 
predică de câteva minute. A le explica credincioşilor că o sfântă Liturghie 
la care participă fără să se împărtăşească nu este o Liturghie completă, 


80 DIALOG TEOLOGIC 11(2003) 


Isus vine pe altar nu numai ca să ne vadă, dar şi să se contopească cu 
noi, împărtăşindu-ne, şi să fim demni pentru această unire. 

2. Caritatea, față de cei săraci, bătrâni, lipsiţi, familii numeroase, 
bolnavi, abandonați, păcătoşi, beţivi, pentru ajutorul lor material, dar 
şi cel spiritual, cu o atenţionare, şi grija deosebită pentru recuperarea 
lor umană şi creştină. 

Formarea caritasului parohial inițiindu-i pe copii, în mod deosebit 
pe tineri, confecționând coronițe de advent, obiecte de înfrumusețat 
pomul de Crăciun, jucării, steluțe, şi vândute credincioşilor, atenționân- 
du-i pentru scopul caritativ, stimulând grupurile de la Rozariul viu, de 
la Acţiunea Catolică, de la A.M.C. sau întreprinzători particulari pentru 
scop caritativ. 

3. Evanghelizarea, care este misiunea primordială a preotului şi, în 
mod deosebit, a păstorilor sufleteşti. Predicarea cuvântului lui Dumnezeu 
nu numai duminica, dar şi în timpul săptămânii, şi uneori chiar zilnic. 
Este timpul Adventului, al Postului Mare, cu devoțiunea „Calea Crucii”, 
luna mai, când credincioşii vin în număr mai mare la biserică, întrucât 
se predică în fiecare zi, alegându-se şi anumite tematici adecvate comuni- 
tății respective. Apoi, cu ocazia botezului, a căsătoriei şi la înmor- 
mântări, invitând părinţii, naşii, rudele să participe şi la sfintele sacra- 
mente. Încurajarea sărbătorii zilei de naştere şi a zilei onomastice prin 
participarea la sfânta Liturghie şi sacramente, primind din partea 
preotului o iconiță pentru consemnarea acestui eveniment. 

Vestirea cuvântului lui Dumnezeu le revine păstorilor, însă orice om 
botezat este obligat să-l anunţe „la toată făpura” (Me 16,15). Este misi- 
unea nostră de a-i conştientiza pe laici şi a-i face apți pentru misiunea 
de evangheliazare şi cu o grijă deosebită față de părinți, care sunt primii 
învăţători ai copiilor lor în privinţa credinței. 

O notă deosebită trebuie acordată evanghelizării pe grupuri: copii, 
tineri, părinţi, intelectuali. De o importanţă deosebită sunt Liturghiile 
prentru copii şi pentru tineri, cu predici adecvate şi implicarea lor în 
desfăşurarea Liturghiei prin citirea lecturilor, a rugăciunii credincio- 
şilor şi cântece după gustul lor. Și 

Un mare efect pastoral îl are pregătirea solemnităţii Primei Impărtă- 
şanii a copiilor, care trebuie să fie o sărbătoare pentru toată comunitatea 
şi o ocazie de revitalizare spirituală a parohiei, tocmai pentru că sunt 
implicaţi nu numai copiii, dar şi părinţii, rudele, cunoscuții şi toți credin- 
cioşii, ca să respire această atmosferă de nevinovăție şi dăruire sinceră 
şi totală lui Dumnezeu. 

Dacă pentru intelectuali poate e mai greu de format un grup bine 
sudat şi ancorat în credință datorită preocupărilor şi serviciilor variate 
în care sunt implicaţi, ei pot fi ajutați mai ales prin copiii lor bine 
pregătiți la sacramente şi catehizaţi care vor veni la biserică, se vor 
ruga şi vor antrena întreaga familie. Apoi, prin pastorala individuală, 
poate zăbovind mai mult la sfinţirea caselor sau cu alte ocazii şi 
prezența preotului, le face o bucurie şi cinste. Un bun intelectual este 

întotdeauna receptiv la discuții şi argumente şi, odată recâştigat pentru 
Dumnezeu, va fi o torță vie şi pentru alții. 

O altă metodă pastorală de evanghelizare eficace şi de recuperare 
spirituală este practicarea celor prime nouă vineri din lună. Credinciosul, 
spovedindu-se de nouă ori lunar şi împărtăşindu-se de mai multe ori, 
nu poate fi indiferent, pentru că impactul cu Isus îl va transforma şi-l 
va obişnui cu viața de credință. 

Cunosc parohii mari cu 5000-6000 de suflete, unde, la prima vinere 
din lună, nu participau decât 40-50 de persoane şi aveau două Liturghii 
zilnice dimineaţa şi seara şi, după cicluri de predici despre iubirea lui 
Dumnezeu prin Isus Cristos şi despre importanța spovezii şi a sfintei 
Impărtăşanii, numărul celor care practicau cele prime nouă vineri din 
lună a crescut în câțiva ani la 400-500 de persoane, pentru ca în zece 
ani să ajungă la 700-800 de persoane. 

Mulţi preoţi, după conciliu, au renunțat la aceste practici, consi- 
derându-le sentimentale, dar oamenii au nevoie de iubire şi să-l cunoască 
pe Dumnezeu-iubire, şi atunci sunt în stare de cele mai mari sacrificii 
pentru a poseda această iubire. Dar nu numai atât, ei devin apostolii 
iubirii şi o răspândesc în familie, între prieteni, în rândul celorlalți 
credincioşi. 

M-a durut mult în suflet când, cu câțiva ani în urmă, l-am rugat pe 
un preot tânăr, cu trei ani de preoţie, care se afla ocazional în parohie, 
şi era prima vinere din lună, să celebreze Liturghia de seară şi să spună 
câteva cuvinte despre inima lui Isus şi mi-a răspuns: „Nu ştiu nimic 
despre inima lui Isus, n-am predicat niciodată despre această temă”. 
Predicile părintelui Leopold Nestmann despre iubirea lui Isus prin 
inima sa preasfântă sunt ca un foc ce arde în vâlvătaie şi incendiază cu 
iubirea lui Dumnezeu sufletele celor mai mari păcătoşi, convertindu-i 
la o viață cu adevărat creştinească. Ar merita să fie publicate. 

In Bucovina, apostolatul îmbracă un aspect mai specific, deoarece 
comunitățile sunt formate, pe lângă români, şi din germani şi ucrai- 
neni. Şi aceste etnii fac parte din poporul lui Dumnezeu, din comuni- 
tățile noastre creştine, şi ei trebuie mântuiţi. De aceea, se celebrează 
mai ales în duminici şi cu ocazia hramului comunităţilor respective 
sfânta Liturghie în limba polonă, germană sau ucraineană, la care 
credincioşii participă cu însufleţire, citesc lecturile, cântă în limba lor 
şi au ocazia să se cunoască, să se ajute, să colaboreze cu ceilalți membrii 
ai comunităţii. De asemenea, anumite datini şi obiceiuri frumoase spe- 
cifice fiecărei etnii au darul să îmbogăţească şi să înfrumuseţeze întreaga 
comunitate. 

Adresându-se clerului din Dieceza de Roma (la 7.03.1987), papa 
Ioan Paul al II-lea afirma: „In toată Europa şi chiar în Italia şi la Roma, 
simțim nevoia profundă a unei «a doua evanghelizări». Această nouă 
evanghelizare trebuie să aibă două caracteristici: prima, trebuie să fie 
inspirată din Conciliul al II-lea din Vatican, din învățătura sa, din orien- 
tările sale, a doua să fie îndreptată în mod special spre noile generații”. 

Da, din creuzetul Conciliului al II-lea din Vatican izvorăşte o lumină 
mai pură, mai apropiată de sursă, capabilă să cuprindă toți oamenii. 
lar noi suntem purtătorii acestei torţe. lar bunul Dumnezeu să ne 
ajute să purtăm stindardul preoţiei lui Cristos, călăuziți de lumina lui. 


Pr. Ştefan Erdeş, paroh şi decan de Bacău 


Am fost sfințit preot la data de 21 aprilie 1963, deci în plin conciliu. 
Singurele ştiri despre conciliu le aveam de la „Europa Liberă”, care 
interpreta problemele bisericeşti, ca şi astăzi, anapoda. Am auzit în 
acei ani mai mulți preoți spunând: „Va trebui să vină un mare sfânt să 
repare ceea ce a stricat acest conciliu”. Am crezut şi eu că nu este bine 
ce se hotărăşte la Roma. Au trecut anii, am citit hotărârile conciliului 
şi sunt emoționat, edificat, uimit de ceea ce s-a hotărât acolo. Este 
suficient să amintesc de noua liturgie, în frunte cu sfânta Euharistie, 
Catehismul Bisericii Catolice, noul Cod de drept canonic, limba maternă 
la celebrarea sfintelor sacramente şi multe altele. Celebrarea în limba 
română, Liturghia cu fața la popor, concelebrarea erau la acea vreme o 
provocare, scandal chiar. 

Astăzi vedem lucrurile cu totul altfel. Să ne amintim că Biserica este 
condusă de Duhul Sfânt şi ceea ce s-a hotărât la Conciliul al II-lea din 
Vatican este spre folosul nostru, al tuturor: preoți şi credincioşi. 

Să punem în practică hotărârile conciliului şi vom fi mântuiți. 


Pr. leronim Budulai, paroh de Ciugheş (Bacău) 


După Al II-lea Război Mondial, au avut loc mari transformări 
politice, sociale, economice şi culturale pe întreaga planetă. Comunis- 
mul s-a întins ca o pecingine. Ateismul, materialismul am început să 
facă ravagii. Lumea, în cea mai mare parte, ameţită de descoperirile 
ulterioare, a uitat de Dumnezeu, de suflet, de viața veşnică. Astfel, s-a 
ajuns ca metropolele, care odinioară erau focare de credință şi cultură, 
să ajungă a avea un popor ce ignoră tot atât de bine pe Dumnezeu şi 
cele sufleteşti ca şi pieile roşii din America. Oamenii însetaţi de progres, 
de libertate, de bunăstare, dar toate acestea pământeşti! Marile adevă- 
ruri, care veacuri de-a rânduri au încreştinat Imperiul Roman, au 
îmblânzit popoarele barbare, au menţinut echilibrul între puterile 
Europei, au ajuns să fie puse alături de legendele înflorate ale mito- 
logiei greceşti sau persane, sau în colecţii de basme, cu care bunicii îşi 
adormeau nepoții. 

Era firesc ca, într-o asemenea atmosferă, sufletele mari ale Bisericii 
să ceară de de la dânsa un conciliu. Se pare însă că lucrul a trebuit să 
se amâne. Nu venise încă momentul providenţial! Lipsea şi omul hărăzit 
de Dumnezeu! Şi acest om a fost papa Ioan al XXIII-lea. 

După moartea lui Pius al XII-lea, conclavul s-a întrunit la 25 
octombrie 1958, cu participarea a 51 de cardinali. La 28 octombrie ei l-au 


